Franziska is verkrag, hoor hof | Maroela Media
Die vangwa waarin die verdagtes vervoer is. Foto: Carla Bernardo/ANA
Die vier verdagtes wat in hegtenis geneem is in verband met die moord op die 16-jarige Franziska Blöchliger, het Vrydagoggend in die Wynberg-landdroshof verskyn.
Dit het tydens die hofverskyning van die vier verdagtes, almal in hul 20's, aan die lig gekom hulle sal tereg staan op 'n aanklag van moord, drie van verkragting en een van roof met verswarende omstandighede. Die staat het dit egter nie duidelik gemaak wie op watter aanklagte hulle tereg sal staan nie.
Volgens die staat is semen op die moordtoneel gevind en vir ontleding gestuur. 'n Groep mense het Vrydagoggend voor die hof bymekaargekom ter ondersteuning van Franziska se ouers, Andreas en Shireen.
"Franziska was een van ons leerders en dit ons verantwoordelikheid om ondersteuning te bied," het Thomas Knemeyer, raadslid van die Constantia Waldrof-skool, gesê. Knemeyer het gesê die moord op Franziska was die ergste ding wat met die skool kon gebeur. "Aan die een kant gaan alles soos gewoonlik voort, maar aan die ander kant is daar elke nou en dan studente wat onbedaarlik sal begin huil."
Maroela Media het vroeër berig die drie verdagtes is Dinsdagaand in verband met die moord in hegtenis geneem. Die polisie het Donderdag bevestig 'n vierde verdagte is in hegtenis geneem.
Franziska is Maandagmiddag in die Tokai-woud in die suidelike voorstede van Kaapstad vermoor. Die gr. 10-leerder het saam met haar ma en die gesin se hond in die Tokai-woud gaan stap. Sy het in 'n stadium vooruitgedraf en sou haar ma en suster verderaan weer ontmoet het. Haar ma het bekommerd geraak toe sy ná 'n sekere tyd nie teruggekeer het nie en het hulp ontbied.
Democracy is deadly – bring terug die doodstraf.
Hou 'n referendum met die komende munisipale verkiesing en laat die mense besluit of die doodstraf moet terugkom.
Hoe siek is hierdie land nie?
Demokrasie is een ding, maar 'n "Licence to kill" is wat "ons" gekry het, aldus die oorgrote meerderheid. Met geen afskrikmiddel teenwoordig meer nie, is ons op die rand van 'n katistrofe.